টটেনহ্যাম হটস্পার ফুটবল ক্লাব
টটেনহ্যাম হটস্পার ফুটবল ক্লাব (ইংরেজি: Tottenham Hotspur F.C.; সাধারণত টটেনহ্যাম হটস্পার এফসি এবং সংক্ষেপে টটেনহ্যাম হটস্পার নামে পরিচিত) হচ্ছে লন্ডন ভিত্তিক একটি ইংরেজ পেশাদার ফুটবল ক্লাব। এই ক্লাবটি বর্তমানে ইংল্যান্ডের শীর্ষ স্তরের ফুটবল লিগ প্রিমিয়ার লিগে প্রতিযোগিতা করে। এই ক্লাবটি ১৮৮২ সালের ৫ই সেপ্টেম্বর তারিখে হটস্পার ফুটবল ক্লাব নামে প্রতিষ্ঠিত হয়েছে। ৬২,৮৫০ ধারণক্ষমতাবিশিষ্ট টটেনহ্যাম হটস্পার স্টেডিয়ামে দ্য লিলিওয়াইটস নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন গ্রিক সাবেক ফুটবল খেলোয়াড় আঞ্জ পোস্তেকোগলু এবং সভাপতির দায়িত্ব পালন করছেন ড্যানিয়েল লেভি। বর্তমানে দক্ষিণ কোরীয় আক্রমণভাগের খেলোয়াড় সোন হিউং-মিন এই ক্লাবের অধিনায়কের দায়িত্ব পালন করছেন। ঘরোয়া ফুটবলে, টটেনহ্যাম হটস্পার এপর্যন্ত ২৪টি শিরোপা জয়লাভ করেছে; যার মধ্যে দুইটি প্রিমিয়ার লিগ, আটটি এফএ কাপ এবং সাতটি এফএ কমিউনিটি শিল্ড শিরোপা রয়েছে। অন্যদিকে, আন্তর্জাতিক প্রতিযোগিতায়, এপর্যন্ত ৪টি শিরোপা জয়লাভ করেছে; যার মধ্যে একটি উয়েফা ইউরোপা লিগ শিরোপা রয়েছে। গেরি ম্যাবাট, স্টিভ পেরিম্যান, উগো ইয়োরিস, হ্যারি কেন এবং জিমি গ্রিভসের মতো খেলোয়াড়গণ টটেনহ্যাম হটস্পারের জার্সি গায়ে মাঠ কাঁপিয়েছেন।